PLANINSKO DRUŠTVO CELJE MATICA                                                       Celje, 10.07.2008

ODSEK ZA POHODNIŠTVO, STANETOVA 20, SI-3000 CELJE

TEL. 03 492 4850,  051 338 358

PO ŽELEZNIH TRENTARSKIH POTEH

PRISOJNIK,  2547 m,

V NEDELJO,  20. JULIJA 2008

DALEČ JE Z JADRANA NA ČRNO MORJE,

A BLIZU ČEZ VRŠIČ OD IZVIRA JADRANSKE SOČE DO IZVIRA ČRNOMORSKE SAVE.

ČETUDI VRŠIČ NI MED NAJVIŠJIMI PRELAZI V ALPAH

IN AKOPRAV SO CESTO ČEZENJ ZGRADILI ŠELE MED PRVO VOJNO,

SODI MED VELIKE GORSKE PRELAZE ZLASTI ZARADI SLIKOVITEGA OKOLJA,

KI MU DIVJA OSTENJA PRISOJNIKA VLIVAJO POSEBEN PEČAT.

KAR PET OZNAČENIH POTI PRIPELJE NA NJEGOV MOGOČNI VRH.

VABIMO VAS, 

DA SE SKUPAJ Z GREGORJEM NA DVEH OD NJIH PRESKUSIMO TUDI MI.

S POSTAJALIŠČA PRED PARKIRNO STAVBO OB LJUBLJANSKI CESTI
SE Z NAROČENIM AVTOBUSOM ODPELJEMO OB PETIH ZJUTRAJ, 5:00.

V KRANJSKI GORI, 810 m,

ZAVIJEMO NA VRŠIŠKO CESTO IN PO 8 km VZPONA

SKLENEMO JUTRANJO VOŽNJO PRI KOČI NA GOZDU, 1226 m.

NA TEM MESTU SO ŽE MED PRVO SVETOVNO VOJNO

GRADITELJI CESTE ČEZ VRŠIČ POSTAVILI SKROMNO KOČO,

RUSKA KAPELICA NEDALEČ PROČ PA OHRANJA SPOMIN NA NJIH ŠTEVILNE ŽRTVE.

KO SE JE PO KONČANI VOJNI RAPALSKA MEJA SPUSTILA NA VRŠIČ,

NI BILO IZ SAVSKE STRANI NA PRISOJNIK NOBENE POTI BREZ PRESTOPA ČEZNJO.

SLOVENSKO PLANINSKO DRUŠTVO SE JE ODLOČILO ZA NOVO POT NA GORO

IN NATO SO BREZ HRUŠČA IN TRUŠČA NOVODOBNIH FRČAL

POLETI 1926 V DOBREM MESECU TRIJE TRENTARJI,   

IVAN VERTELJ HANZA, ANTON KRAVANJA KOPIŠČAR TER ANTON MLEKUŽ TONOV,
ZGRADILI OD KOČE NA GOZDU ZAHTEVNO ŽELEZNO POT.

PRIJELO SE JE JE IME HANZOVA NA PRISOJNIK. 

PO DRUGI VOJNI JE VEDNO BOLJ TONILA V POZABO IN NIHČE JE NI VZDRŽEVAL.

NI VELIKO MANJKALO, DA BI JO BILI CELO ZAPRLI.

DANES JE POT VENDARLE OBNOVLJENA 

IN PO NJEJ SE PRIMERNO OPREMLJENI V PETIH URAH POVZPNEMO TUDI MI.

S PRILJUBLJENEGA PRISOJNIKA, 2547 m,

NAS SKOZI OKNO V ZADNJEM PRISOJNIKU VABI JUBILEJNA POT,

KI SO ZGRADILI LETA 1953 OB 60. OBLETNICI USTANOVITVE SPD.

RAJŠI SE ODLOČIMO ZA SESTOP PO ZAHODNEM GREBENU,

S KATEREGA SE V DESNO ODCEPI MOJSTRSKA KOPIŠČARJEVA POT IZ LETA 1948. 

ZARADI DODANEGA ŽELEZJA JE PO OBNOVI NEKOLIKO IZGUBILA NA SVOJI TEŽI.

NA NJEJ NAS NAJPREJ POGOLTNE PREDNJE OKNO,

POŠEVEN KAMIN PA JE SVOJČAS POVZROČAL PREGLAVICE VELIKIM NAHRBTNIKOM.

KO SE PO ŠTIRIH URAH IZMOTAMO IZ KOPIŠČARJEVE SMERI, 

SESTOPIMO V ERJAVČEVO KOČO, 1525 m,

KJER SKLENEMO DANAŠNJE PLEZANJE PO PRISOJNIKOVIH ŽELEZNIH POTEH.

DOMA BOMO LAHKO MED DEVETO IN DESETO ZVEČER.

PRISOJNIK ZAHTEVA DOBRO OBUTEV. 

SAMOVAROVALNI KOMPLET IN ČELADA STA OBVEZEN DEL OSEBNE OPREME.

ZARADI ZOPRNEGA SNEŽIŠČA POD HUDIČEVIM STEBROM 

POTREBUJEMO NA HANZOVI POTI TUDI SREDI POLETJA VSAJ DEREZICE!

POHODNE PALICE LAHKO PUSTIMO DOMA; BOLJ PRAV PRIDE CEPIN.

PRIJAVE ZA TA VEDNO ZNOVA ZANIMIV KLASIČEN VZPON V NAŠIH ALPAH

SPREJEMAMO V DRUŠTVENI PISARNI NA STANETOVI 20.

PRISPEVEK ZA NAROČENI AVTOBUSNI PREVOZ JE 15,00 evrov.

PA USPEŠEN PODVIG NAD VRŠIČEM

Tone Primožič
